AMATA บวก 3% นิวไฮรอบ 2 ปี รับอานิสงส์เปิดเมืองดึงต่างชาติลงทุน หนุนยอดขายที่ดินเพิ่ม
AMATA บวก 3% นิวไฮรอบ 2 ปี รับอานิสงส์เปิดเมืองดึงต่างชาติลงทุน หนุนยอดขายที่ดินเพิ่ม แนะซื้อเป้า 24.50 บ.
AMATA บวก 3% นิวไฮรอบ 2 ปี รับอานิสงส์เปิดเมืองดึงต่างชาติลงทุน หนุนยอดขายที่ดินเพิ่ม แนะซื้อเป้า 24.50 บ.
8 ก.พ. 2565

ผู้สื่อข่าวรายงานว่าวันนี้ (8 ก.พ. 2565) ราคาหุ้น บริษัท อมตะ คอร์ปอเรชัน จำกัด (มหาชน) หรือ AMATA ณ เวลา 10:26 น. อยู่ที่ระดับ 22.40 บาท เพิ่มขึ้น 0.70 บาท หรือ 3.23% โดยทำจุดสูงสุดที่ 22.60 บาท และทำจุดต่ำสุดที่ 21.80 บาท ด้วยมูลค่าการซื้อขาย 162.13 ล้านบาท ราคาหุ้นนิวไฮรอบ 2 ปี 1 เดือน โดยเทียบตั้งแต่หุ้นยืนที่ระดับ 23.41 บาท เมื่อวันที่ 27 พ.ย.2562

บล.กรุงศรี ระบุในบทวิเคราะห์ (24 ม.ค.2565) AMATA ได้ Sentiment บวก ภาครัฐเปิดรับชาวต่างชาติแบบ Test and Go ดึงนักธุรกิจและนักลงทุนเข้าไทยช่วยเพิ่มยอดขายที่ดิน ได้ประโยชน์จากธีมการย้ายฐานการผลิตหลังจีนเผชิญปัญหาวิกฤติพลังงานและยังมีความเสี่ยงจาก Trade war แนะนำซื้อเป้าหมาย 24.50 บาท
บริษัทหลักทรัพย์ ดีบีเอส วิคเคอร์ส (ประเทศไทย) จำกัด แนะการลงทุนระยะกลาง-ยาวในปี 2565 เลือกซื้อสะสม ธีมเปิดเมือง (Reopening) และความต้องการใช้ชิ้นส่วนอิเล็กทรอนิกส์ที่ดีต่อเนื่อง ทั้ง Data Center แผ่นวงจรพิมพ์ เซมิคอนดักเตอร์
สำหรับหุ้นเด่นที่ธุรกิจฟื้นตัว เติบโตแกร่งในปีนี้ คือ AMATA เป็นหุ้นหนึ่งที่ได้รับประโยชน์จากการเปิดเมือง เพราะนักลงทุนต่างชาติจะสามารถเข้ามาไทยเพื่อซื้อที่ดินในนิคมฯได้ ขณะที่รายได้จากสาธารณูปโภค บริการ ค่าเช่าคิดเป็นสัดส่วนสูงมาก โดยงวด 9 เดือนแรกของปี 2564 อยู่ที่ 85% ของรายได้ทั้งหมด และเฉพาะรายได้เหล่านี้ (ไม่รวมรายได้ขายที่ดิน และส่วนแบ่งกำไรจากเงินลงทุน) หักค่าใช้จ่ายดำเนินงาน ดอกเบี้ยจ่ายแล้ว ยังมีกำไร
นอกจากนี้ บริษัทมีที่ดินในพื้นที่ EEC กว่า 10 ไร่ซึ่งจะช่วยหนุนให้ธุรกิจนิคมฯ เติบโตได้ในระยะยาว ส่วนราคาจูงใจโดยบริษัทมี NAV ประมาณ 33 บาทต่อหุ้น ซึ่งสูงกว่าราคาปัจจุบันถึง 57% จึงแนะนำซื้อลงทุนราคาพื้นฐาน 23 บาท